גן בעל התניא (השמינייה) בשכונת אבן גבירול ישודרג בהשקעה גדולה - ערים
פורסם בתאריך: 8.8.18 09:50
בעקבות בקשות רבות של תושבי שכונת גבירול, בחודש ינואר נערך מיפוי צרכים מקוון עם התושבים ביוזמתו של חבר מועצת רחובות אביב איטח. בהמשך התקיים סיור עבודה עם מנכ"ל העירייה דורון מילברג, מנהל אגף גנים ועיצוב הסביבה יוסי כפיר וכל מנהלי האגפים והמחלקות הרלוונטיים. במהלך הסיור הציגו התושבים לנציגי העירייה את הגן ואת הקשיים שהם מתמודדים איתו כאשר הם שוהים עם ילדיהם.
בשבוע שחלף ולאחר מעקב צמוד של אביב איטח, הורה דורון מילברג למנהל אגף הגנים להזמין הזמנת עבודה בסך 200 אלף שקלים, לתקן את הליקויים ולשדרג את הגן באופן מלא שיכלול תאורה, הצללה, החלפת חול במשטחי גומי ושתילת דשא.
אביב איטח, יוסי כפיר ודורון מילברג במפגש התושבים בגן השמינייה
אביב איטח: "בהמשך למיפוי הצרכים שקיימתי עם התושבים ובעקבות סיורי השטח שיזמתי בשכונות, אני מודה בשם תושבי השכונה למנכ"ל העירייה דורון מילברג ולמנהל אגף הגנים ועיצוב הסביבה יוסי כפיר על שנענו לבקשת התושבים. הזמנת העבודה מהספקים בוצעה וכעת נותר להמתין לביצוע. אמשיך לשים את השכונות במרכז, להיות קשוב לתושבים ולקיים סיורים ופעולות לשדרוג איכות חייהם של תושבי השכונות והעיר".